CELEX: 62019CJ0941
Language: lv
Date: 2021-03-10 00:00:00
Title: Tiesas spriedums (devītā palāta), 2021. gada 10. marts.#Samohýl group a.s. pret Generální ředitelství cel.#Krajský soud v Ostravě lūgums sniegt prejudiciālu nolēmumu.#Lūgums sniegt prejudiciālu nolēmumu – Kopējais muitas tarifs – Tarifu klasifikācija – Kombinētā nomenklatūra – Tarifu pozīcijas 3004 un 3808 – Interpretācija – Regula (EK) Nr. 455/2007 – Šķīdums spot‑on izmantošanai kaķiem pret blusu un ērču invāziju – Terapeitiskā vai profilaktiskā iedarbība.#Lieta C-941/19.

TIESAS SPRIEDUMS (devītā palāta)
   2021. gada 10. martā (
         *1
      )
   Lūgums sniegt prejudiciālu nolēmumu – Kopējais muitas tarifs – Tarifu klasifikācija – Kombinētā nomenklatūra – Tarifu pozīcijas 3004 un 3808 – Interpretācija – Regula (EK) Nr. 455/2007 – Šķīdums spot‑on izmantošanai kaķiem pret blusu un ērču invāziju – Terapeitiskā vai profilaktiskā iedarbība
   Lietā C‑941/19
   par lūgumu sniegt prejudiciālu nolēmumu atbilstoši LESD 267. pantam, ko Krajský soud v Ostravě (Apgabaltiesa Ostravā, Čehijas Republika) iesniedza ar 2019. gada 13. decembra lēmumu un kas Tiesā reģistrēts 2019. gada 27. decembrī, tiesvedībā
   
      
         Samohýl group a.s.
      
   
   pret
   
      
         Generální ředitelství cel,
      
   
   TIESA (devītā palāta)
   šādā sastāvā: palātas priekšsēdētājs N. Pisarra [N. Piçarra] (referents), tiesneši D. Švābi [D. Šváby] un K. Jirimēe [K. Jürimäe],
   ģenerāladvokāts: Dž. Hogans [G. Hogan],
   sekretārs: A. Kalots Eskobars [A. Calot Escobar],
   ņemot vērā rakstveida procesu,
   ņemot vērā apsvērumus, ko sniedza:
   
            –
         
         
            Čehijas valdības vārdā – M. Smolek, J. Vláčil un O. Serdula, pārstāvji,
         
      
            –
         
         
            Eiropas Komisijas vārdā – J. Hradil un M. Salyková, pārstāvji,
         
      ņemot vērā pēc ģenerāladvokāta uzklausīšanas pieņemto lēmumu izskatīt lietu bez ģenerāladvokāta secinājumiem,
   pasludina šo spriedumu.
   
      Spriedums
   
   
            1
         
         
            Lūgums sniegt prejudiciālu nolēmumu ir par to, kā interpretēt tarifu pozīcijas 3004 un 3808 kombinētajā nomenklatūrā (turpmāk tekstā – “KN”), kas ietilpst Padomes Regulas (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu (OV 1987, L 256, 1. lpp.) I pielikumā tajā šā pielikuma redakcijā, kura izriet no Komisijas Īstenošanas regulas (ES) Nr. 1101/2014 (2014. gada 16. oktobris) (OV 2014, L 312, 1. lpp.).
         
      
            2
         
         
            Šis lūgums ir iesniegts tiesvedībā starp Samohýl group a.s. (turpmāk tekstā – “Samohýl”) un Generální ředitelství cel (Galvenā muitas pārvalde, Čehijas Republika) saistībā ar saistošajām izziņām par tarifiem (turpmāk tekstā – “SIT”), kas izsniegtas attiecībā uz preci ar nosaukumu “Bob Martin Clear 50 mg – šķīdums izmantošanai spot‑on kaķiem”.
         
      
      Atbilstošās tiesību normas
   
   
      
         KN
      
   
   
            3
         
         
            Eiropas Savienībā importēto preču muitas klasifikāciju regulē KN, kuras pamatā ir preču aprakstīšanas un kodēšanas harmonizētā sistēma, kas izveidota ar Starptautisko konvenciju par preču aprakstīšanas un kodēšanas harmonizēto sistēmu, kura noslēgta Briselē 1983. gada 14. jūnijā Pasaules Muitas organizācijas (PMO) ietvaros un kopā ar tās 1986. gada 24. jūnija grozījumu protokolu Eiropas Ekonomikas kopienas vārdā apstiprināta ar Padomes Lēmumu 87/369/EEK (1987. gada 7. aprīlis) (OV 1987, L 198, 1. lpp.; turpmāk tekstā – “HS”).
         
      
            4
         
         
            KN ir pārņemtas HS pozīcijas un sešciparu apakšpozīcijas, un tikai ar septīto un astoto ciparu tiek veidotas vienīgi KN piemītošas apakšpozīcijas.
         
      
            5
         
         
            Saskaņā ar Regulas Nr. 2658/87 12. panta 1. punktu Eiropas Komisija katru gadu pieņem regulu, kurā pilnībā atveidota KN redakcija kopā ar muitas nodokļu likmēm, kas izriet no Eiropas Savienības Padomes vai Komisijas pieņemtajiem pasākumiem. Šo regulu piemēro no nākamā gada 1. janvāra.
         
      
            6
         
         
            Pamatlietas faktiem piemērojamā KN redakcija, kā tas izriet no Tiesai iesniegtajiem lietas materiāliem, ir tā, kura attiecas uz 2015. gadu un izriet no Regulas Nr. 1101/2014.
         
      
            7
         
         
            KN pirmajā daļā ir iekļauta I sadaļa, kura ietver vispārīgus noteikumus un kuras A daļā “Vispārīgi [KN] interpretācijas noteikumi” tostarp ir noteikts:
            “[KN] preces klasificē pēc šādiem principiem:
            
                     1.
                  
                  
                     Sadaļu, nodaļu un apakšnodaļu virsraksti doti tikai ērtības labad; juridiski klasifikāciju nosaka pozīciju ieraksti un sadaļu un nodaļu piezīmes, kā arī tālāk izklāstītie noteikumi, ja vien pozīcijās un piezīmēs nav noteikts citādi.
                  
               [..]
            
                     3.
                  
                  
                     Ja, piemērojot 2. noteikuma b) punktu vai cita iemesla dēļ, preces pēc pirmā acu uzmetiena var klasificēt divās vai vairākās pozīcijās, klasifikāciju izdara šādi:
                     
                              a)
                           
                           
                              priekšroku dod pozīcijai, kurā ir konkrētāks preces apraksts, nevis pozīcijām, kurās preces apraksts ir vispārīgāks. Ja tomēr katra no divām vai vairākām pozīcijām attiecas tikai uz daļu materiālu vai vielu, kas ietilpst jauktās vai saliktās precēs, vai arī tikai uz atsevišķām sastāvdaļām mazumtirdzniecības komplektos, tad šādas pozīcijas uzskata par vienlīdz konkrētām pat tad, ja kādā no tām preču apraksts ir pilnīgāks vai precīzāks;
                           
                        
                              b)
                           
                           
                              Ja sajaukumus, saliktas preces, kas izgatavotas no dažādiem materiāliem vai sastāv no dažādiem komponentiem, kā arī preces, kas iesaiņotas komplektos mazumtirdzniecībai, nevar klasificēt atbilstīgi šā noteikuma a) punktam, tās klasificē pēc materiāliem vai sastāvdaļām, kas nosaka preces pamatīpašības, ja vien šo principu iespējams piemērot;
                           
                        [..]
                  
               [..]
            
                     6.
                  
                  
                     Juridiski preču klasifikāciju pozīciju apakšpozīcijās nosaka apakšpozīciju ieraksti un piezīmes, kā arī iepriekš minētie noteikumi pēc analoģijas, ievērojot, ka salīdzināmas ir tikai viena līmeņa apakšpozīcijas. Piemērojot šo noteikumu, ņem vērā arī atbilstīgo sadaļu un nodaļu piezīmes, ja vien konteksts nenosaka citādi.”
                  
               
      
            8
         
         
            KN otrā daļa “Muitas nodokļu saraksts” ir iedalīta 21 sadaļā. Šīs daļas VI sadaļā “Ķīmiskās rūpniecības un tās saskarnozaru ražojumi” ir ietverta 30. nodaļa “Farmaceitiskie produkti”, kuras papildu piezīmē ir noteikts:
            “Pozīcijā 3004 iekļautas augu izcelsmes zāles un preparāti uz šādu aktīvo vielu bāzes: uz vitamīnu, minerālvielu, neaizstājamo aminoskābju vai taukskābju bāzes, iepakoti mazumtirdzniecībai. Šos preparātus klasificē pozīcijā 3004, ja uz to etiķetes, iepakojuma vai pievienotajiem norādījumiem lietotājam ir šādas ziņas:
            
                     a)
                  
                  
                     par konkrētām slimībām, sāpēm vai simptomiem, kuriem ražojums ir lietojams;
                  
               
                     b)
                  
                  
                     par tajos esošās aktīvās vielas vai vielu koncentrāciju;
                  
               
                     c)
                  
                  
                     par devām; un
                  
               
                     d)
                  
                  
                     par lietošanas veidu.
                  
               Minētajā pozīcijā ir iekļautas homeopātiskās zāles, ja tās atbilst iepriekš minētajiem nosacījumiem a), c) un d).
            Preparātiem uz vitamīnu, minerālvielu, neaizstājamo aminoskābju vai taukskābju bāzes uz etiķetes norādītajai ieteicamajai dienas devai vienai no šīm vielām jābūt ievērojami lielākai nekā ieteicamajai dienas devai vispārējai veselības vai labsajūtas uzturēšanai.”
         
      
            9
         
         
            KN 30. nodaļā ietilpst tostarp šādas tarifa pozīcijas un apakšpozīcijas:
            
                        KN kods
                     
                     
                        Preču apraksts
                     
                     
                        Līgtā nodokļa likme (%)
                     
                     
                        Papildu mērvienība
                     
                  
                        (1)
                     
                     
                        (2)
                     
                     
                        (3)
                     
                     
                        (4)
                     
                  
                        [..]
                     
                     
                        [..]
                     
                     
                        [..]
                     
                     
                        [..]
                     
                  
                        3004
                     
                     
                        Medikamenti (izņemot pozīcijās 3002, 3005, 3006 minētos izstrādājumus), kas sastāv no ārstnieciskām vai profilaktiskām vajadzībām sajauktiem vai nesajauktiem produktiem, kuri ir safasēti nomērītās devās (ieskaitot devas ievadīšanai zem ādas) vai iepakoti mazumtirdzniecībai:
                     
                     
                         
                     
                     
                         
                     
                  
                        [..]
                     
                     
                        [..]
                     
                     
                        [..]
                     
                     
                        [..]
                     
                  
                        3004 90 00
                     
                     
                        – citādi
                     
                     
                        bez. nod.
                     
                     
                        –
                     
                  
                        [..]
                     
                     
                        [..]
                     
                     
                        [..]
                     
                     
                        [..]
                     
                  
      
            10
         
         
            KN skaidrojumos (OV 2015, C 76, 1. lpp.), kas pieņemti saskaņā ar Regulas Nr. 2658/87 9. panta 1. punktu, daļā, kas attiecas uz šīs nomenklatūras 30. nodaļu, sadaļā “Vispārīgie skaidrojumi” ir noteikts, ka “fakts, ka produkts ir aprakstīts kā medikaments Eiropas Savienības likumos (izņemot likumus, kas īpaši attiecas uz klasifikāciju kombinētajā nomenklatūrā) vai dalībvalstu nacionālajā likumdošanā, vai jebkurā farmakopejā, nav noteicošais faktors klasifikācijai šajā nodaļā”.
         
      
            11
         
         
            Tāpat KN otrās daļas VI sadaļā ietilpstošās 38. nodaļas “Jaukti ķīmiskie produkti” 1. piezīmē ir noteikts:
            “Šajā nodaļā neietilpst:
            
                     a)
                  
                  
                     atsevišķi noteikta ķīmiskā sastāva elementi vai savienojumi, izņemot:
                     [..]
                     
                              2)
                           
                           
                              insekticīdus, rodenticīdus, fungicīdus, herbicīdus, augu pretdīgšanas līdzekļus un augšanas regulatorus, dezinficējošus līdzekļus un tamlīdzīgus produktus, kas iepakoti tā, kā paredzēts [pozīcijā] 3808;
                           
                        
               [..]
            
                     d)
                  
                  
                     medikamenti [zāles] (pozīcija 3003 vai 3004);
                  
               [..].”
         
      
            12
         
         
            Šajā nodaļā ietilpst tostarp šādas tarifa pozīcijas un apakšpozīcijas:
            
                        KN kods
                     
                     
                        Preču apraksts
                     
                     
                        Līgtā nodokļa likme (%)
                     
                     
                        Papildu mērvienība
                     
                  
                        (1)
                     
                     
                        (2)
                     
                     
                        (3)
                     
                     
                        (4)
                     
                  
                        [..]
                     
                     
                        [..]
                     
                     
                        [..]
                     
                     
                        [..]
                     
                  
                        3808
                     
                     
                        Insekticīdi, rodenticīdi, fungicīdi, herbicīdi, augu pretdīgšanas līdzekļi un augšanas regulatori, dezinficējošie līdzekļi un līdzīgi produkti, iepakoti vai safasēti pārdošanai mazumtirdzniecībā vai preparātu un izstrādājumu veidā (piemēram, ar sēru apstrādātas lentes, daktis, sveces un mušpapīrs):
                     
                     
                         
                     
                     
                         
                     
                  
                        [..]
                     
                     
                        [..]
                     
                     
                        [..]
                     
                     
                        [..]
                     
                  
                        3808 91
                     
                     
                        – – Insekticīdi:
                     
                     
                         
                     
                     
                         
                     
                  
                        3808 91 10
                     
                     
                        – – – uz piretroīdu bāzes
                     
                     
                        6
                     
                     
                        –
                     
                  
                        3808 91 20
                     
                     
                        – – – uz hlorēto ogļūdeņražu bāzes
                     
                     
                        6
                     
                     
                        –
                     
                  
                        3808 91 30
                     
                     
                        – – – uz karbamātu bāzes
                     
                     
                        6
                     
                     
                        –
                     
                  
                        3808 91 40
                     
                     
                        – – – uz fosfororganisku savienojumu bāzes
                     
                     
                        6
                     
                     
                        –
                     
                  
                        3808 91 90
                     
                     
                        – – – citi
                     
                     
                        6
                     
                     
                        –
                     
                  
                        [..]
                     
                     
                        [..]
                     
                     
                        [..]
                     
                     
                        [..]
                     
                  
      
      
         HS skaidrojošās piezīmes
      
   
   
            13
         
         
            HS skaidrojošajās piezīmēs attiecībā uz pozīciju 3808, uz kurām ir atsauce KN skaidrojumos attiecībā uz apakšpozīcijām no 38089110 līdz 38089190, ir noteikts:
            “[..]
            Šī pozīcija attiecas uz produktu kopumu (kuriem nepiemīt cilvēkiem vai veterinārijas vajadzībām domātu medikamentu īpašības pozīcijas 3003 vai 3004 izpratnē), kas paredzēti patogēnu, insektu (odu, naktstauriņu, lapgraužu, prusaku utt.), sūnu un pelējuma sēnīšu, nezāļu, grauzēju, putnu u.c. iznīcināšanai; šajā pozīcijā ietilpst arī produkti, kas paredzēti, lai atbaidītu parazītus vai izmantošanai sēklu dezinfekcijai.
            [..]
            Attiecīgos pozīcijas 3808 produktus var iedalīt šādi:
            
                     I)
                  
                  
                     Insekticīdi
                  
               Insekticīdi ir ne tikai insektu iznīcināšanai paredzēti produkti, bet arī produkti, kuriem piemīt insektus atbaidoša vai pievilinoša iedarbība. Produktiem ir dažādas formas, piemēram, aerosoli vai bloki (naktstauriņu iznīcināšanai), eļļas un briketes (pret odiem), pulveris (pret skudrām), plāksnes (pret mušām), diatomīts vai ar cianamīdu piesūcināts kartons (pret blusām un utīm).
            [..]
            Šajā pozīcijā ietilpst arī produkti, kas paredzēti, lai cīnītos pret ērcēm (akaricīdi), gliemjiem, nematodēm (nematociīdi), grauzējiem (rodenticīdi), putniem (avicīdi) un citiem kaitīgiem dzīvniekiem (produkti, kas paredzēti, lai cīnītos ar nēģiem, plēsējiem u.c.).
            [..]”
         
      
            14
         
         
            HS skaidrojošo piezīmju attiecībā uz pozīciju 3004 e) apakšpunktā no tās ir izslēgti “pozīcijā 3808 ietilpstošie insekticīdi, dezinfekcijas līdzekļi u.c., kas nav paredzēti profilaktiskai izmantošanai cilvēku ārstēšanai vai veterinārajā medicīnā”.
         
      
      
         Regula (EK) Nr. 455/2007
      
   
   
            15
         
         
            Komisijas Regulas (EK) Nr. 455/2007 (2007. gada 25. aprīlis) par atsevišķu preču klasifikāciju kombinētajā nomenklatūrā (OV 2007, L 109, 1. lpp.) 1. pantā ir paredzēts:
            “Preces, kas aprakstītas pielikuma tabulas 1. ailē, kombinētajā nomenklatūrā klasificē ar KN kodiem, kas norādīti tabulas 2. ailē.”
         
      
            16
         
         
            Šīs regulas pielikumā ir ietverta šāda tabula:
            
                        Preču apraksts
                     
                     
                        Klasifikācija
                        (KN kods)
                     
                     
                        Pamatojums
                     
                  
                        (1)
                     
                     
                        (2)
                     
                     
                        (3)
                     
                  
                        1. Preparāts spirta šķīduma veidā, iepildīts pipetēs pārdošanai mazumtirdzniecībā. Preparāta sastāvs ir sekojošs:
                        – fiproniils (ISO) 10 g
                        – butilhidroksianizols 0,02 g (BHA, E 320)
                        – butilhidroksitoluols 0,01 g (BHT, E 321)
                        palīgviela līdz 100 ml
                        Preparāts, kas satur vielu lietojamu kā aktīvu insekticīdu un akaricīdu pret tādiem parazītiem kā blusas, ērces un utis, ārīgi lietojams mājdzīvniekiem (suņiem un kaķiem).
                        [..]
                     
                     
                        3808 91 90
                     
                     
                        Klasifikācija ir noteikta, pamatojoties uz KN interpretācijas vispārīgajiem noteikumiem Nr. 1, Nr. 3a un Nr. 6, kā arī KN kodu 3808, 3808 91 un 3808 91 90 aprakstiem.
                        Skatīt arī HS skaidrojumus pozīcijai 3808 un apakšpozīcijām no 3808 91 līdz 3808 99.
                        Preparātam nav terapeitisku vai profilaktisku īpašību pozīcijas 3004 izpratnē.
                     
                  
      
      Pamatlieta un prejudiciālais jautājums
   
   
            17
         
         
            2015. gada 27. maijāSamohýl iesniedza pieteikumu par SIT izsniegšanu attiecībā uz produktu ar nosaukumu “Bob Martin Clear 50 mg – šķīdums izmantošanai spot‑on kaķiem” (turpmāk tekstā – “attiecīgais produkts”). Tā lūdza klasificēt šo produktu muitas tarifu klasifikācijas KN apakšpozīcijā 30049000, attiecībā uz kuru ir paredzēts atbrīvojums no muitas nodokļa.
         
      
            18
         
         
            Šo produktu bija atļauts laist tirgū kā veterinārās zāles. Tas ir paredzēts kaķiem, izmantojams uz ādas un domāts blusu invāzijas ārstēšanai, iznīcinot blusas 24 stundu laikā no izmantošanas brīža, un ērču invāzijas ārstēšanai, iznīcinot ērces 48 stundu vai nedēļas laikā no izmantošanas brīža. Tas ir fasēts 0,5 ml tilpuma pipetēs, no kurām katra satur 50 mg aktīvās vielas fipronila, kā arī palīgvielas butilhidroksianizolu E 320, butilhidroksitoluolu E 321, benzilspirtu un dietilēnglikola monoetilēteri.
         
      
            19
         
         
            Saskaņā ar dokumentu “Produkta īpašību kopsavilkums”, uz ko atsaucas iesniedzējtiesa, attiecīgais produkts ietilpst farmakoterapeitiskā grupā “pretparazītu līdzekļi lokālai lietošanai”. Fipronils tajā ir aprakstīts kā insekticīds (insekticīds pret blusām) un akaricīds (akaricīds pret ērcēm).
         
      
            20
         
         
            2015. gada 24. jūnijāCelní úřad pro Olomoucký kraj (Olomoucas apgabala muitas iestāde, Čehijas Republika; turpmāk tekstā – “muitas iestāde”) izsniedza SIT, kurā attiecīgais produkts, pēc analoģijas piemērojot Regulu Nr. 455/2007, tika klasificēts KN tarifa apakšpozīcijā 38089190 kā insekticīds. Šī iestāde uzskatīja, ka nevar piekrist Samohýl lūgtajai klasifikācijai KN tarifu apakšpozīcijā 30049000, jo minētais produkts nav zāles KN tarifu pozīcijas 3004 izpratnē.
         
      
            21
         
         
            Tā kā Galvenā muitas pārvalde kā augstākstāvoša iestāde 2015. gada 17. augustā noraidīja sūdzību par šo lēmumu, Samohýl iesniedza pieteikumu iesniedzējtiesā, kura ar 2017. gada 16. maija lēmumu atcēla 2015. gada 17. augusta lēmumu un nodeva lietu atpakaļ Galvenajai muitas pārvaldei.
         
      
            22
         
         
            2018. gada 17. maijā muitas iestāde izsniedza jaunu SIT, kurā attiecīgais produkts no jauna tika klasificēts KN tarifa apakšpozīcijā 38089190 kā insekticīds. 2018. gada 11. septembrī Galvenā muitas pārvalde kā augstākstāvoša iestāde noraidīja par šo lēmumu iesniegto sūdzību.
         
      
            23
         
         
            
               Samohýl attiecīgi iesniedza pieteikumu par noraidošo lēmumu iesniedzējtiesā, norādot, ka strīda atrisinājums ir atkarīgs no produkta, kas satur aktīvo vielu ar nosaukumu fipronils, tarifu klasifikācijas. Tā paskaidroja, ka tad, kad tā lūdza muitas iestādi klasificēt produktu “Moxiclear 400 + 100 mg”, kas paredzēts suņiem, kuriem ir risks saslimt vai kuri ir saslimuši ar jauktajām iekšējām vai ārējām parazītu infekcijām, un kas esot identisks attiecīgajam produktam šajā lietā, šis produkts tika klasificēts KN tarifu apakšpozīcijā 30049000, nepārbaudot tā profilaktisko un terapeitisko iedarbību.
         
      
            24
         
         
            Iesniedzējtiesa precizē, ka strīds ir par to, vai attiecīgais produkts var tikt definēts kā “zāles” saskaņā ar tiesisko regulējumu muitas jomā. Tā atsaucas uz Samohýl iesniegto “Francijas veterinārijas 2008. un 2009. gada atzinumu (École nationale vétérinaire [Nacionālā veterinārijas skola] Tulūzā un Lionā un Laboratorie de parasitologie et de mycologie médicale [Parazitoloģijas un medicīniskās mikoloģijas laboratorija] Lionā)”, no kura izrietot, ka attiecīgais produkts ir preparātam Frontline identisks ģenērisks produkts, tas tiek ražots pēc pēdējā minētā preparāta patenta darbības beigām, tam ir tāds pats sastāvs un lietošanas norādes un attiecīgajam produktam ir izsniegta tāda pati tirdzniecības atļauja izmantošanai kā veterinārajām zālēm. Šī tiesa paskaidro, pirmkārt, ka preparāta Frontline sastāvā, tāpat kā attiecīgā produkta sastāvā, ir fipronils un, otrkārt, ka Frontline piemīt terapeitiskā un profilaktiskā iedarbība tādējādi, ka ar to tiek ārstēta ārējo parazītu invāzija, iznīcinot tos. Tā arī norāda, ka Francijā SIT tika izsniegtas attiecībā uz precēm ar komercnosaukumu Frontline, kuras visas tika klasificētas KN tarifu pozīcijā 3808 saskaņā ar Regulu Nr. 455/2007.
         
      
            25
         
         
            Iesniedzējtiesa konstatē, ka no atsevišķiem dokumentāriem pierādījumiem izriet, ka attiecīgajam produktam ir profilaktiska iedarbība, proti, tas ir paredzēts, lai novērstu blusu vai ērču parādīšanos uz dzīvniekiem un novērstu slimības, kuras izraisa šo parazītu kodumi. Tā piebilst, ka bez parazītu sākotnējās iznīcināšanas nebūtu iespējama šo parazītu invāzijas sekundāro simptomu ārstēšana. Iesniedzējtiesa no tā secina, ka šis produkts būtu klasificējams nevis KN tarifa pozīcijā 3808 kā insekticīds, bet gan pozīcijā 3004, konkrētāk, KN apakšpozīcijā 30049000 kā zāles.
         
      
            26
         
         
            Šādos apstākļos Krajský soud v Ostravě (Apgabaltiesa Ostravā, Čehijas Republika) nolēma apturēt tiesvedību un uzdot Tiesai šādu prejudiciālu jautājumu:
            “Vai produkts ar nosaukumu “Bob Martin Clear 50 mg – šķīdums izmantošanai spot‑on kaķiem”, kas fasēts pipetēs (0,5 ml) un satur aktīvo vielu fipronilu (50 mg vienā pipetē) un palīgvielas butilhidroksianizolu E 320, butilhidroksitoluolu E 321, benzilspirtu un dietilēnglikola monoetilēteri, ir jāklasificē muitas tarifa [KN] pozīcijā 3004 vai pozīcijā 3808?”
         
      
      Par prejudiciālo jautājumu
   
   
            27
         
         
            Ar savu jautājumu iesniedzējtiesa būtībā jautā, vai KN ir jāinterpretē tādējādi, ka produkts, kuru veido kaķiem paredzēts šķīdums, kas ārīgi lokāli aplicējams uz ādas (spot‑on), izmantojot pipetes (0,5 ml), un kas satur aktīvo vielu ar nosaukumu fipronils (50 mg vienā pipetē), kā arī tādas palīgvielas kā butilhidroksianizols E 320, butilhidroksitoluols E 321, benzilspirts un dietilēnglikola monoetilēteris, ietilpst šīs nomenklatūras tarifu pozīcijā 3004 kā zāles vai tās tarifu pozīcijā 3808 kā insekticīds.
         
      
            28
         
         
            Vispirms ir jāatgādina, ka tad, kad Tiesā ir iesniegts lūgums sniegt prejudiciālu nolēmumu tarifu klasifikācijas jomā, tās uzdevums drīzāk ir valsts tiesām izskaidrot kritērijus, kuru izmantošana šīm tiesām ļaus attiecīgās preces pareizi klasificēt KN, nevis veikt šo klasifikāciju pašai. Faktiski attiecīgo preču kvalifikācija izriet no pilnībā faktiska konstatējuma, kas Tiesai nav jāveic lūguma sniegt prejudiciālu nolēmumu ietvaros (spriedums, 2019. gada 15. maijs, Korado, C‑306/18, EU:C:2019:414, 33. punkts un tajā minētā judikatūra, kā arī rīkojums, 2020. gada 3. decembris, Siebenburgisches Nugat, C‑99/20, nav publicēts, EU:C:2020:993, 25. punkts un tajā minētā judikatūra).
         
      
            29
         
         
            Turpinot – saskaņā ar pastāvīgo judikatūru tiesiskās drošības un pārbaužu atvieglošanas interesēs izšķirošais kritērijs preču tarifu klasifikācijas ziņā vispārējā kārtā ir rodams attiecīgās preces objektīvajās iezīmēs un īpašībās, kas definētas KN pozīcijas un sadaļu vai nodaļu formulējumā (skat. it īpaši spriedumus, 2012. gada 12. jūlijs, TNT Freight Management (Amsterdam), C‑291/11, EU:C:2012:459, 30. punkts; 2019. gada 19. decembris, Amoena, C‑677/18, EU:C:2019:1142, 40. punkts, un 2020. gada 26. marts, Pfizer Consumer Healthcare, C‑182/19, EU:C:2020:243, 37. punkts).
         
      
            30
         
         
            Visbeidzot – Tiesa vairākkārt ir nospriedusi, ka, lai gan KN un HS skaidrojumi nav saistoši, tie ir svarīgi līdzekļi, lai nodrošinātu vienādu kopējā muitas tarifa piemērošanu, un paši par sevi sniedz noderīgus elementus tā interpretācijai (skat. it īpaši spriedumu, 2019. gada 15. maijs, Korado, C‑306/18, EU:C:2019:414, 35. punkts un tajā minētā judikatūra, kā arī rīkojumu, 2020. gada 3. decembris, Siebenburgisches Nugat, C‑99/20, nav publicēts, EU:C:2020:993, 28. punkts un tajā minētā judikatūra).
         
      
            31
         
         
            Pirmkārt, attiecībā uz KN tarifa pozīciju 3004 ir jāatgādina, pirmām kārtām, ka, lai klasificētu produktus KN 30. nodaļā, kurā ietilpst šī pozīcija, ir jāpārliecinās, vai tiem ir skaidri definēts terapeitiskais vai profilaktiskais profils, kura iedarbība koncentrējas uz skaidri noteiktām dzīvnieka organisma funkcijām, vai arī tos var izmantot slimības vai kaites profilaksē vai ārstēšanā. Otrām kārtām, KN 30. nodaļā var tikt klasificēts produkts, kas tā objektīvo iezīmju un īpašību dēļ dabiski ir paredzēts medicīniskai izmantošanai (šajā nozīmē skat. spriedumu, 2014. gada 30. aprīlis, Nutricia, C‑267/13, EU:C:2014:277, 20. un 21. punkts, kā arī tajos minētā judikatūra).
         
      
            32
         
         
            Izskatāmajā lietā no iesniedzējtiesas lēmuma izriet, ka attiecīgais produkts ir paredzēts kaķa parazītu, proti, blusu un ērču, iznīcināšanai. Tas ir ārīgi lokāli aplicējams uz ādas (spot‑on). Šī produkta aktīvās vielas – fipronila – uzsūkšanās līmenis kaķim ir zems. Atbilstoši “Produkta īpašību kopsavilkumam” attiecīgais produkts ietilpst farmakoterapeitiskajā grupā “pretparazītu līdzekļi lokālai lietošanai”. Turklāt šajā iepriekš minētajā dokumentā fipronils ir aprakstīts kā insekticīds un akaricīds, kas darbojas kā GASS kompleksa inhibitors, izraisot insektu un akaricīdu nervu sistēmas nekontrolētu darbību un to nāvi.
         
      
            33
         
         
            Iesniedzējtiesa norāda, ka attiecīgajam produktam var būt preventīva iedarbība pret slimībām, kas saistītas ar blusu un ērču esamību uz kaķa ķermeņa. Tomēr šī pati tiesa precizē, ka šim produktam nav terapeitiskas iedarbības, bet tas izraisa parazītu sākotnējo iznīcināšanu, bez kuras nebūtu iespējama šo parazītu invāzijas sekundāro simptomu ārstēšana.
         
      
            34
         
         
            Šajā ziņā Komisija uzsver, ka attiecīgā produkta aktīvās vielas fipronila iedarbība uz dzīvnieku notiek uz ādas, nogalinot tikai ārējos parazītus, kas var būt dažādu slimību nēsātāji.
         
      
            35
         
         
            Tādējādi šķiet, ka dažādu iespējamo parazītu pārnēsāto infekciju preventīvā iedarbība ir sekundāra salīdzinājumā ar attiecīgā produkta kā insekticīda un akaricīda iedarbību. Tātad šo preventīvo iedarbību nedrīkst jaukt ar terapeitisko vai profilaktisko iedarbību, kas raksturo produktus, kuri ietilpst KN tarifu pozīcijā 3004.
         
      
            36
         
         
            Attiecībā uz Samohýl iesniedzējtiesā izvirzīto argumentu par to, ka produkts “Moxiclear 400 + 100 mg” ir klasificēts KN tarifu pozīcijā 3004 kā zāles, no lūguma sniegt prejudiciālu nolēmumu izriet, ka produkta “Moxiclear 400 + 100 mg” sastāvā ir darbīgā viela imidakloprīds un moksidektīns, bet ne fipronils un ka tas ir paredzēts suņiem, kuri ir saslimuši vai kuriem ir risks saslimt ar jauktajām iekšējām vai ārējām parazītu infekcijām. Rakstveida apsvērumos Komisija precizē, ka dzīvnieka āda uzsūc aktīvo vielu imidakloprīdu un, tiklīdz tā ir uzsūkta, tā tiek atbrīvota visā organismā, iedarbojoties pret daudziem iekšējiem parazītiem, it īpaši tiem, kuri apdraud asinsrites, gremošanas vai plaušu sistēmu.
         
      
            37
         
         
            Šādos apstākļos iesniedzējtiesai ir jāpārbauda, vai, kā to apgalvo Čehijas Republikas valdība un Komisija, attiecīgo produktu nevar uzskatīt par tādu, kam piemīt skaidri definēts terapeitisks vai profilaktisks profils, kura iedarbība koncentrējas uz precīzām dzīvnieka organisma funkcijām šī sprieduma 31. punktā minētās judikatūras izpratnē.
         
      
            38
         
         
            Šajā ziņā ir jāatgādina, pirmām kārtām, ka saskaņā ar HS paskaidrojošajām piezīmēm par tarifu pozīciju 3004 no tās ir izslēgti insekticīdi, dezinfekcijas līdzekļi un citi līdzekļi, kas ietilpst tarifa pozīcijā 3808 un kas nav paredzēti profilaktiskai izmantošanai cilvēku vai veterinārajā medicīnā. Otrām kārtām, Tiesa jau ir nospriedusi – tam, ka produktiem dalībvalstīs, kurās tie tiek tirgoti, ir piešķirta atļauja laist tos tirgū kā zāles, nav izšķirošas nozīmes, lai tos klasificētu KN 30. nodaļā (šajā nozīmē skat. spriedumu, 2016. gada 15. decembris, LEK, C‑700/15, EU:C:2016:959, 36. punkts un tajā minētā judikatūra).
         
      
            39
         
         
            Otrkārt, attiecībā uz KN pozīciju 3808 ir jānorāda, ka saskaņā ar Regulas Nr. 455/2007 1. pantu KN tarifu apakšpozīcijā 38089190 tiek klasificēts šīs regulas pielikumā esošās tabulas 1. ailes 1. punktā aprakstītais preparāts spirta šķīduma veidā, kurš iepildīts pipetēs pārdošanai mazumtirdzniecībā un kura sastāvā ir fipronils (ISO) 10 g, butilhidroksianizols (BHA, E 320) 0,02 g, butilhidroksitoluols (BHT, E 321) 0,01 g un palīgviela līdz 100 ml. Šajā 1. punktā turklāt ir precizēts, ka šis preparāts, kas satur vielu, lietojamu kā aktīvu insekticīdu un akaricīdu pret tādiem parazītiem kā blusas, ērces un utis, ir ārīgi lietojams mājdzīvniekiem, proti, suņiem un kaķiem.
         
      
            40
         
         
            Šajā ziņā ir jāatgādina, ka klasifikācijas regula ir vispārpiemērojama, jo tā attiecas nevis uz kādu konkrētu saimnieciskās darbības subjektu, bet gan uz visu Muitas kodeksa komitejas izpētītajam produktam identisko produktu kopumu. Klasifikācijas regulas, kāda ir Regula Nr. 455/2007, piemērošanā pēc analoģijas precēm, kas ir salīdzināmas ar tām, uz ko attiecas šī regula, priekšroka dodama KN saskanīgai interpretācijai, kā arī vienlīdzīgai attieksmei pret saimnieciskās darbības subjektiem (šajā nozīmē skat. spriedumu, 2015. gada 4. marts, Oliver Medical, C‑547/13, EU:C:2015:139, 55. un 57. punkts, kā arī tajos minētā judikatūra).
         
      
            41
         
         
            Izskatāmajā lietā no lūguma sniegt prejudiciālu nolēmumu izriet, ka attiecīgais produkts satur tādu pašu aktīvās vielas fipronila koncentrāciju kā Regulas Nr. 455/2007 pielikumā esošās tabulas 1. ailes 1. punktā minētais preparāts. Tā sastāvā arī ir palīgvielas butilhidroksianizols un butilhidroksitoluols. Tādējādi attiecīgais produkts sastāva dēļ šķiet līdzīgs minētajam preparātam.
         
      
            42
         
         
            Šo vērtējumu apstiprina Regulas Nr. 455/2007 pamatojums, kurš ir jāņem vērā, lai noteiktu tās piemērošanas jomu (šajā nozīmē skat. spriedumu, 2019. gada 19. decembris, Amoena, C‑677/18, EU:C:2019:1142, 31. punkts un tajā minētā judikatūra).
         
      
            43
         
         
            Vispirms no Regulas Nr. 455/2007 pielikumā ietvertās tabulas 3. ailes izriet, ka šīs tabulas 1. ailes 1. punktā aprakstītā preparāta klasifikācija tostarp ir noteikta, pamatojoties uz “KN kodu 3808, 380891 un 38089190 aprakstiem”. Tā, pēdējā minētā apakšpozīcija attiecas uz “insekticīdiem”, kas nav uz piretroīdu, hlorēto ogļūdeņražu, karbamātu vai fosfororganisku savienojumu bāzes. Turpinot – tajā ir atsauce uz “HS skaidrojumiem pozīcijai 3808 un apakšpozīcijām no 380891 līdz 380899”, kuros ir precizēts, ka insekticīdi ir jāsaprot kā produkti, kas paredzēti insektu iznīcināšanai, un ka šie produkti ir dažādās formās. Visbeidzot minētajā pamatojumā ir norādīts, ka “[Regulas Nr. 455/2007 pielikuma tabulas 1. ailes 1. punktā minētajam] preparātam nav terapeitisku vai profilaktisku īpašību pozīcijas 3004 izpratnē”.
         
      
            44
         
         
            Iemesli, kuru dēļ Regulas Nr. 455/2007 pielikumā ietvertās tabulas 1. ailes 1. punktā aprakstītais preparāts ir klasificēts KN tarifu apakšpozīcijā 38089190, ir attiecināmi uz attiecīgo produktu. Proti, neskarot pārbaudes, kas jāveic iesniedzējtiesai, šķiet, ka šis produkts vienādās proporcijās ietver to pašu aktīvo vielu, kas ietilpst preparāta sastāvā, kā arī tādas pašas palīgvielas kā preparāts. Turklāt no lūguma sniegt prejudiciālu nolēmumu izriet, ka attiecīgajam produktam ir tāda pati funkcija un izmantošana kā šim preparātam, proti, insekticīda un akaricīda funkcija pret tādiem parazītiem kā blusas un ērces un ārīga lokāla izmantošana mājdzīvniekiem, proti, kaķiem.
         
      
            45
         
         
            Ņemot vērā šos apsvērumus, uz iesniedzējtiesas uzdoto jautājumu ir jāatbild, ka KN ir jāinterpretē tādējādi, ka produkts, kuru veido kaķiem paredzēts šķīdums, kas ārīgi lokāli aplicējams uz ādas (spot‑on), izmantojot pipetes (0,5 ml), un kas satur aktīvo vielu ar nosaukumu fipronils (50 mg vienā pipetē), kā arī tādas palīgvielas kā butilhidroksianizols E 320, butilhidroksitoluols E 321, benzilspirts un dietilēnglikola monoetilēteris, ietilpst šīs nomenklatūras tarifu pozīcijā 3808 kā “insekticīds”; tas neskar vērtējumu, kas iesniedzējtiesai jāveic, ņemot vērā visus tai pieejamos faktiskos elementus.
         
      
      Par tiesāšanās izdevumiem
   
   
            46
         
         
            Attiecībā uz pamatlietas pusēm šī tiesvedība ir stadija procesā, kuru izskata iesniedzējtiesa, un tā lemj par tiesāšanās izdevumiem. Izdevumi, kas radušies, iesniedzot apsvērumus Tiesai, un kas nav pamatlietas dalībnieku izdevumi, nav atlīdzināmi.
         
       
         
            Ar šādu pamatojumu Tiesa (devītā palāta) nospriež:
         
       
            
               
                  Kombinētā nomenklatūra, kas ietilpst Padomes Regulas (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu I pielikumā tajā šā pielikuma redakcijā, kura izriet no Komisijas Īstenošanas regulas (ES) Nr. 1101/2014 (2014. gada 16. oktobris), ir jāinterpretē tādējādi, ka produkts, kuru veido kaķiem paredzēts šķīdums, kas ārīgi lokāli aplicējams uz ādas (spot‑on), izmantojot pipetes (0,5 ml), un kas satur aktīvo vielu ar nosaukumu fipronils (50 mg vienā pipetē), kā arī tādas palīgvielas kā butilhidroksianizols E 320, butilhidroksitoluols E 321, benzilspirts un dietilēnglikola monoetilēteris, ietilpst šīs nomenklatūras tarifu pozīcijā 3808 kā “insekticīds”; tas neskar vērtējumu, kas iesniedzējtiesai jāveic, ņemot vērā visus tai pieejamos faktiskos elementus.
               
            
          
            
               
                  [Paraksti]
               
            
         (
         *1
      )	Tiesvedības valoda – čehu.